**Ministru kabineta noteikumu projekta**

**“Noteikumi par publisko ūdeņu nomu”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekta “Noteikumi par publisko ūdeņu nomu” (VSS – 46) (turpmāk – noteikumu projekts) mērķis ir regulēt kārtību, kādā publiskos ūdeņus iznomā to valdītājs – pašvaldība vai valsts, un noteikt veidus, kādiem publiskos ūdeņus var iznomāt. Publisko ūdeņu iznomāšanai ar zvejniecību saistītiem veidiem saglabāts līdzšinējais princips, ka iznomātājs ir pašvaldība, veicot grozījumus esošajā regulējumā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Zemes pārvaldības likuma (turpmāk – Likums) 13. panta pirmās daļas 10. punkts, Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 16. panta piektā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Stājoties spēkā Likumam, saistošs ir Likuma 2. pantā izvirzītais zemes pārvaldības mērķis – zemes politikas īstenošanas ietvaros veicināt ilgtspējīgu zemes izmantošanu un aizsardzību. Publisko ūdeņu īpašuma tiesību jautājumu regulē Latvijas Republikas Civillikuma (turpmāk – Civillikums) 1104. pants, paredzot to piederību valstij. Līdz Likuma izstrādei nebija regulēts jautājums par publisko ūdeņu un jūras piekrastes joslas valdītāju un rīcību ar tiem.  Lai nodrošinātu publisko ūdeņu aizņemto teritoriju pārvaldību, atbilstoši Likuma 13. panta pirmās daļas 10. punkta deleģējumam izstrādāts noteikumu projekts.  Saskaņā ar Civillikuma 1102. pantu publiskie ūdeņi ir iekšzemes ūdeņi (Civillikuma 1. pielikumā minētos ezerus un upes) un jūras piekrastes josla. Atbilstoši Likuma 1. panta pirmās daļas 6. punktam par jūras piekrastes joslu uzskata jūras piekrastes ūdeņus un jūras piekrastes sauszemes daļu. Likuma 1. panta pirmās daļas 8. punktā skaidrots, ka jūras piekrastes sauszemes daļa jeb pludmale ir teritorija starp jūras krasta līniju un vietu, kuru sasniedz jūras augstākās bangas.  Pašreiz publisko ūdenstilpju nomai ir piemērojami Ministru kabineta 2009. gada 11. augusta noteikumi Nr. 918 “Noteikumi par ūdenstilpju un rūpnieciskās zvejas tiesību nomu un zvejas tiesību izmantošanas kārtību” (turpmāk – MK noteikumi Nr. 918), kas izdoti, pamatojoties uz Zvejniecības likumā noteikto deleģējumu, īstenojot mērķi – nodrošināt zivju resursu ilgtspējīgu izmantošanu un saglabāšanu – īstenošanai un attiecināms uz ūdeņiem, kur zvejas tiesības pieder valstij, regulējums. Vienlaikus MK noteikumu Nr. 918 2. punktā noteiktie izmantošanas veidi, kam paredzēta publisko ūdenstilpju nomas kārtība, piemēram, kultūrvēsturisko un dabas objektu aizsardzībai, pārsniedz Zvejniecības likumā piešķirto deleģējumu regulēt zvejas tiesības. MK noteikumu Nr. 918 regulējums neaptver nomas prasības visa veida publiskajiem ūdeņiem Likuma izpratnē, nedz mērķus, kam ūdenstilpes būtu iznomājamas.  Vienlaikus ar noteikumu projektu tika sagatavoti grozījumi MK noteikumos Nr. 918, kas tika izsludināti Valsts sekretāru sanāksmē 2018. gada 18. janvārī (sk. VSS-47), lai novērstu normu dublēšanos, paredzot svītrot normas, kas attiecināmas uz ūdeņu nomu ar Zvejniecības likuma regulējumu nesaistītiem izmantošanas veidiem. Saskaņā ar vienošanos starpinstitūciju 2018. gada 11. aprīļa sanāksmē par minētās problēmas atbilstošāko risinājumu, ministrija iesniedza Latvijas Republikas Saeimā priekšlikumus grozījumiem Zvejniecības likumā, lai no Zvejniecības likuma svītrotu deleģējumu izstrādāt noteikumus publisko ūdeņu nomai.  Likuma IV nodaļā noteikta valsts un pašvaldību kompetence zemes pārvaldībā, tostarp publisko ūdeņu īpašuma un valdījuma tiesības. Atbilstoši Likuma 15. panta pirmajā daļā noteiktajam par vides aizsardzību atbildīgā ministrija ir **valdītājs** iekšzemes publiskajiem ūdeņiem, kas atrodas dabas rezervātos, nacionālajos parkos, dabas liegumos un nav privātpersonu īpašumā vai citas ministrijas valdījumā, un jūras piekrastes sauszemes daļai, kas atrodas dabas liegumos, nacionālo parku dabas lieguma vai ainavu aizsardzības zonā, vai robežojas ar to un nav privātpersonu īpašumā vai citas ministrijas valdījumā. Savukārt vietējā pašvaldība saskaņā ar Likuma 15. panta otro daļu ir **valdītājs** tās administratīvajai teritorijai piegulošajiem jūras piekrastes ūdeņiem, kā arī tās administratīvajā teritorijā esošajai jūras piekrastes sauszemes daļai un iekšzemes publiskajiem ūdeņiem, kuru valdītājs nav par vides aizsardzību atbildīgā ministrija vai cita ministrija un kuri nav privātpersonu īpašumā. Ievērojot Likuma 15. panta pirmajā un otrajā daļā noteikto, ka publiskajos ūdeņos veicamās darbības īpašnieka vārdā saskaņo tās valdītājs, noteikumu projekta 2. punktā iekļauta norma, ka valdītājam ir tiesības īpašnieka vārdā iznomāt to valdījumā pārņemtos publiskos ūdeņus. Norma nav attiecināma uz privātpersonām, jo tas izietu ārpus Ministru kabinetam noteiktā deleģējuma.  Noteikumu projektā ietverts izņēmums attiecībā uz nomas attiecībām starp valsti un pašvaldību, 3.punktā nosakot, ka netiek piemērotas šo noteikumu projekta prasības, proti, netiek organizēts konkurss vai izsole. Teritorijas izmantošanas tiesības, pienākumus un termiņu nosaka pusēm vienojoties normatīvā regulējuma ietvaros, piemēram, noslēdzot patapinājuma līgumu.  Gadījums, kad ūdenstilpe atrodas vairāku pašvaldību administratīvajās teritorijās atbilstoši noteikumu projekta 2.punktam, iznomātājs ir īpašnieks vai valdītājs, proti, katrs var iznomāt savu ūdenstilpes daļu. Noteikumu projekta 7.punktā ietverta norma, ka iznomātāji var savstarpēji vienoties par ūdeņu izmantošanu nomas gadījumā, lai iespējami nodrošinātu ūdenstilpes labvēlīgu izmantošanu. Vienošanās attiecināma gan uz saskaņotu ūdenstilpes izmantošanas plānu, gan savstarpēju informācijas apmaiņu par iznomātajām teritorijām.  Noteikumu projekta 4. punktā noteikts, ka ūdenstilpes atļauts iznomāt tikai izmantošanai, kas atbilst pašvaldības teritorijas plānojumam un, ja to neierobežo citu normatīvo aktu regulējums. Noteikumu projektā paredzētais tiesiskais regulējums nav piemērojams gadījumos, ja kārtību konkrētiem ūdenstilpes izmantošanas veidiem, piemēram, zemes dzīļu ieguvei, regulē citi speciālie noteikumi, kas var nesaturēt prasību ūdenstilpi iznomāt. Turklāt, ja paredzēta normatīvajos aktos atļauta būvniecība, ņem vērā būvniecības regulējumu, ka būvniecību var ierosināt zemes vai būves īpašnieks vai, ja tāda nav, – tiesiskais valdītājs (arī publiskas personas zemes vai būves tiesiskais valdītājs) vai lietotājs, kuram ar līgumu noteiktas tiesības būvēt. Minētais piemērojams arī attiecībās starp valsti un pašvaldību, līgumā nosakot kārtību, kādā saskaņo būvniecību un ieguldījumu veikšanas kārtību, paredzot, ka neatlīdzina zemesgabalā ieguldītos finanšu līdzekļus, izņemot gadījumu, ja ieguldīto finanšu līdzekļu atlīdzināšana paredzēta līguma nosacījumos.  Noteikumu projekts attiecināms uz iekšējo publisko ūdeņu, gan jūras piekrastes sauszemes daļas (turpmāk – pludmale) nomu, taču neietver izvērstu regulējumu jūras piekrastes ūdeņu nomai. Jūras izmantošanas kārtību regulē Jūras vides aizsardzības un pārvaldības likums un uz tā deleģējuma pamata izdotie Ministru kabineta2014. gada 14. oktobra noteikumi Nr. 631 “Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi” un Ministru kabineta 2012. gada 18. septembra noteikumi Nr. 633 “Zemes dzīļu izmantošanas kārtība iekšzemes publiskajos ūdeņos un jūrā”, kur lēmēja tiesības to piemērošanai noteiktas Ministru kabinetam. Atbilstoši saskaņošanas laikā nolemtajam un institūciju izteiktajiem iebildumiem, noteikumu projektam pievienots protokollēmums ar uzdevumu likuma normu saskaņošanai jūras piekrastes ūdeņu pārvaldībā, paredzot regulējumu pašvaldību lemšanas tiesībām par jūras piekrastes ūdeņu izmantošanu. Vienlaikus būtu izvērtējama nepieciešamība saskaņot noteikumu Ministru kabineta2014. gada 14. oktobra noteikumi Nr. 631 “Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi” un Ministru kabineta 2012. gada 18. septembra noteikumi Nr. 633 “Zemes dzīļu izmantošanas kārtība iekšzemes publiskajos ūdeņos un jūrā” prasības.  Piemērojot MK noteikumu Nr. 918 prasības, kas regulē ūdenstilpju nomu, pašvaldības ir norādījušas, ka sarežģījumus radījusi nomas objekta identificēšana, proti, nereti nomas vajadzībām nav nepieciešama visa ūdenstilpe, bet daļa no tās, tāpat iznomājamās teritorijas robežas var nesakrist ar noteiktajām zemes vienības robežām, kā arī pārsniegt ūdenstilpes krasta līniju. Noteikumu projekta 1. punkts paredz, ka noteikumi piemērojami, iznomājot ūdenstilpi vai pludmali, ar to saprotot arī iespēju iznomāt daļu. Noteikumu projekta 5. punktā definēts nomas objekts, kas pamatā saistāms ar zemes vienības robežām vai krasta līniju, taču pieļauj arī citas robežas noteikšanu iznomātajai teritorijai. Noteikumu projekta 6. punktā precizēts, ka visai zemes vienībai, uz kuras tikai daļēji atrodas ūdenstilpe, nomai piemēro vienu regulējumu, risinot problēmas gadījumos, kad ūdens un sauszemes teritorijai noteikti atšķirīgi nomas noteikumi, taču ūdenī plānotā darbība nav iespējama bez sasaistes ar krastu, kā arī zemes vienības robeža nav noteikta pa ūdenstilpes krasta līniju. Lai neradītu administratīvo slogu, šo noteikumu prasības piemēro arī piegulošām zemes vienībām, ja tās ir vienas publiskās personas īpašumā un nepieciešamas izmantošanas realizēšanai.  Nomas teritorijas robežas nosaka iznomātājs, pieņemot noteikumu projekta 9. punktā minēto lēmumu teritoriju iznomāt, un precizē pirms nomas līguma noslēgšanas. Saskaņā ar noteikumu projekta 30. punktu, puses detalizēti vienojas par izmantošanas programmu, atbilstoši nomas mērķim, plānoto darbību, kā arī grafiski attēlotu iznomājamo teritoriju, tās robežas un izmantošanai nepieciešamo objektu izvietojumu (piemēram, iezīmēta laipa, piestātne). Noteikumu projekta 32.2. apakšpunktā minētā grafiskā attēla mērķis ir neradīt strīdu par nomniekam nepieciešamo un izmantojamo teritoriju, radot tiesisko skaidrību, par teritoriju, kas tiek iznomāta, un sniedzot ilustratīvu priekšstatu par to. Noteikumu projekts pieļauj, ka administratīvā sloga optimizācijas nolūkā nomas objektu, tā iznomāšanas mērķi un izsoles vai konkursa nolikumu var apstiprināt viena lēmuma ietvaros.  Lēmumu iznomāt ūdenstilpi vai pludmali iznomātājs pieņem pēc savas iniciatīvas, pamatojoties uz publisko ūdeņu racionālas izmantošanas apsvērumiem, vai pēc potenciāla nomnieka iesnieguma izskatīšanas. Nosakot iznomāšanas mērķi, ņem vērā teritorijas plānojumu, ūdens izmantošanas normatīvo regulējumu un citus normatīvos aktus; nomas mērķis nevar būt pretrunā ar teritorijas izmantošanas nosacījumiem vai tos grozīt. Vienlīdzīgas konkurences nodrošināšanai, iznomātājs nomnieka izvēlei organizē nomas tiesību izsoli vai konkursu. Izsoli rīko, ja iznomāšanas izšķirošais faktors ir nomas maksa un iznomātājam ir viens iznomāšanas mērķis. Ja iznomātājs ūdenstilpes vai pludmales izmantošanai vēlas izskatīt dažādus izmantošanas veidu piedāvājumus, vai iegūt iespējami detalizētu un izdevīgāku risinājumu, var rīkot nomas tiesību konkursu, apstiprinot konkursa nolikumu un konkursa vērtēšanas komisiju, kā arī konkursa rezultātu vērtēšanas kritērijus. Rīkojot konkursu nomnieka izvēlei, par prioritāru izvirza teritorijas izmantošanas piedāvājumu, un nomas maksai piemēro neatkarīga vērtētāja noteikto tirgus nomas maksu. Konkursa norisē ievērojamas valsts amatpersonu darbībā noteiktās interešu konflikta novēršanas prasības. Konkursa gadījumā nomas līgums tiek sagatavots pēc konkursa noslēguma, jo pirms izdevīgākā piedāvājuma izvērtēšanas var nebūt iespējams noteikt visas līgumā ietveramās saistības, tostarp līguma termiņš.  Ievērojot Publiskas personas finanšu līdzekļu un mantas izšķērdēšanas novēršanas likumā ietverto principu, ka manta atsavināma un nododama īpašumā vai lietošanā citai personai par iespējami augstāku cenu, piemērojamo nomas maksu pirms izsoles vai konkursa izsludināšanas novērtē neatkarīgs vērtētājs - persona ar labu reputāciju, kurai ir sertifikāts nekustamā īpašuma vērtēšanai, kā arī atbilstoša pieredze un kompetence zemes un būvju novērtēšanā. Vērtētājs ir uzskatāms par neatkarīgu, ja netiek pieļauta nepamatota ietekme uz viņu atzinumiem.  Neatkarīga vērtētāja noteikto tirgus cenu iznomātājs nosaka par sākotnējo nomas maksu, vienlaikus tā nedrīkst būt zemāka par 40 *euro*. Rīkojot nomas tiesību izsoli atkārtoti, var piemērot mazāku sākotnējo nomas maksu, vērtētāja noteikto un sākotnēji izsludināto aktuālo tirgus cenu samazinot ne vairāk kā par 20%.  Nolūkā par nomas objektu iegūt iespējami augstāko maksu, vienlaikus netērējot laika un administratīvos resursus, noteikumu projekta regulējums paredz iespēju piedāvāt slēgt nomas līgumu arī ar nākamo augstākās maksas piedāvātāju, ja tāds ir, un ja iepriekšējie no līguma slēgšanas atteikušies. Vienlaikus saglabājot nosacījumu, ka nomas maksa nav zemāka par sākotnējo tirgus cenu.  Pieņemot, ka ūdenstilpes nomai var būt dažādi interesenti, noteikumu projekta 8. punkts paredz, ka nav iespējams ūdenstilpi iznomāt dažādiem mērķiem, ja tie ir savstarpēji pretrunīgi vai var radīt kaitējumu videi vai cilvēkam. Nosacījuma izpildes iespējai, gadījumos, ja ūdenstilpei ir vairāki valdītāji, tiek nodrošināta informācijas apmaiņa starp tiem par nomu.  Ūdenstilpes izmantošanai uz ierobežotu laiku un teritoriju, administratīvā sloga mazināšanas nolūkā, pretendentu izvēlei nepiemēro izsoles vai konkursa procedūru, bet iznomā atbilstoši iznomātāja apstiprinātam cenrādim, noslēdzot līgumu, kura saturs atbilst šo noteikumu prasībām. Noteikumu projekta 27.punktā tiek noteikts, ka nomas tiesību izsoli vai konkursu iznomātājs var nerīkot gadījumos, ja ūdenstilpi nepieciešams izmantot ne ilgāk kā 10 dienas viena gada laikā, piemēram, sporta sacensību vai atpūtas pasākumu organizēšanai, kuru īstenošanai nepieciešama arī daļa no ūdenstilpes. Vēl kā viens no rādītājiem noteikumu projekta 27.punktā tiek noteikts, ka nomas tiesību izsoli vai konkursu iznomātājs var nerīkot gadījumos, ja izmantošanai, piemēram, informācijas stenda izvietošanai, nepieciešamā platība ir mazāka par 0,01 ha. Pašvaldībām, izstrādājot nomas pakalpojumu maksas cenrādi, jābalstās uz neatkarīga vērtētāja noteikto tirgus nomas maksu konkrētai ūdenstilpei vai arī kādai citai ūdenstilpei pašvaldības administratīvajā teritorijā.  Nomas attiecības tiek nostiprinātas, slēdzot nomas līgumu. Prasības līguma saturam, tajā iekļaujamajām prasībām noteiktas noteikumu projekta III. nodaļā.  Noteikumu projekta 32. punktā noteikta nomas līgumā iekļaujamā pamatinformācija par līgumslēdzēju pusēm un to saistībām. Līgumā nostiprināma no likuma izrietošā prasība arī nomātajā teritorijā saglabāt brīvu piekļuvi pie ūdens, kā arī nostiprināmas nomniekam ievērojamās prasības vides un dabas aizsardzības jomā. Vienlaikus nomas līgumā iekļauti nosacījumi līguma piemērošanai, izbeigšanai un grozīšanai, kā arī nosacījumi pusēm, kas attiecināmi uz zaudējumu vai nepieciešamo un derīgo izdevumu atlīdzināšanu, saskaņā ar Civillikuma 866. un 867.pantu.  Lai nomas attiecības neradītu iznomātājam zaudējumus, neatkarīga vērtētāja pakalpojumus sedz nomnieks. Noteikts, ka, lai segtu iznomātāja administratīvās izmaksas, minimālā nomas maksa nedrīkst būt mazākā par 40 *euro* gadā, neatkarīgi no vērtējuma summas vai izsolē piedāvātās nomas maksas. Minimālās maksas ierobežojums ir spēkā arī pārskatot nomas maksu saskaņā ar Publiskas personas finanšu līdzekļu un mantas izšķērdēšanas novēršanas likumu.  Kā izriet no ūdeņu aizsardzību un apsaimniekošanu regulējošā Ūdens apsaimniekošanas likuma un tam pakārtoto normatīvo aktu regulējuma, lai veicinātu ilgtspējīgu un racionālu ūdens resursu izmantošanu, saimnieciskās darbības veikšanai konkrētai ūdenstilpei saskaņā ar Ministru kabineta 2005. gada 27. decembra noteikumu Nr. 1014 “Ūdens objektu ekspluatācijas (apsaimniekošanas) noteikumu izstrādāšanas kārtība” 2. punktu, izstrādā ekspluatācijas (apsaimniekošanas) noteikumus, kā arī ūdenstilpes apsaimniekošanas plānu, ko ņem vērā ūdenstilpju nomas gadījumos.  Noteikumu projekta IV. nodaļā, ņemot vērā līdzšinējo Publiskas personas finanšu līdzekļu un mantas izšķērdēšanas novēršanas likuma 6.1 panta pirmajā daļā noteikto regulējumu, kā arī ekspluatācijas noteikumu nozīmi ūdenstilpes izmantošanā, ja ūdenstilpei nav izstrādāti ekspluatācijas noteikumi vai ūdenstilpes apsaimniekošanas plāns, maksimālais nomas termiņš noteikts trīs gadi. Šāds termiņš tiek piemērots arī gadījumos, ja ūdenstilpei vai pludmalei, kas ietilpst īpaši aizsargājamā dabas teritorijā, kurai nav izstrādāts dabas aizsardzības plāns vai individuālie aizsardzības vai izmantošanas noteikumi. Gadījumos, kad normatīvie akti neparedz izstrādāt šos dokumentus, pēc trīs gadiem pārskata līguma attiecības un tās pārtrauc vai pagarina. Citos gadījumos maksimālais nomas termiņš noteikts 12 gadi.  Iznomājot teritoriju noteikumu projekta 6.punktā skaidrotajai kompleksas izmantošanas iecerei, kam nepieciešama kā ūdens, tā sauszemes teritorija, noteikumu projekta 37. punktā noteikts maksimālais termiņš 30 gadi. Kompleksas izmantošanas specifiku ņem vērā, piemērojot termiņu, arī gadījumos, kad ūdens un zeme nav viens īpašums.  Noteikumu projekta 40. punkts paredz, ka maksimālo nomas līguma termiņu nevar pagarināt. Lai slēgtu jaunu nomas līgumu, ir jārīko jauna izsole vai konkurss par nomas tiesībām, ja iznomātājs, izvērtējot situāciju, uzskata, ka objekta iznomāšana būtu nepieciešama.  Ņemot vērā, ka Ministru kabineta 2018. gada 19. jūnija noteikumi Nr.350 “Publiskas personas zemes nomas un apbūves tiesības noteikumi” neregulē ūdenstilpju, kas atrodas pašvaldību vai citu publisku personu īpašumā vai valdījumā, bet nav uzskatāmi par publiskiem ūdeņiem Civillikuma un Likuma izpratnē, iznomāšanu, noteikumu projekta Noslēguma jautājumu 45. punktā iekļauts, ka noteikumu projekta regulējumu var piemērot arī šo ūdeņu nomas kārtībai, nodrošināt Publiskas personas finanšu līdzekļu un mantas izšķērdēšanas novēršanas likuma prasību mantu izmantot lietderīgi. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija, Dabas aizsardzības pārvalde. |
| 4. | Cita informācija |  |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, publisko ūdeņu valdītāji, personas, kuras ir ieinteresētas nomāt publiskos ūdeņus. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts un grozījumu projekts nosaka valdītāja kompetenci, nodalot nomu zvejniecībai un zvejas tiesībām no nomas cita veida saimnieciskajai darbībai. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Izskatāma iespēja veikt grozījumus Ministru kabineta2014. gada 14. oktobra noteikumos Nr. 631 “Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi” un Ministru kabineta 2012. gada 18. septembra noteikumos Nr.633 “Zemes dzīļu izmantošanas kārtība iekšzemes publiskajos ūdeņos un jūrā”, paredzot izņēmuma gadījumus, kad par tiesībām veikt darbības jūras piekrastes ūdeņos lemj to valdītājs – pašvaldība. |
| 2. | Atbildīgā institūcija | Vides aizsardzības un reģionālās attīstības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pirms izsludināšanas Valsts sekretāru sanāksmē, noteikumu projekts un grozījumu projekts 2017. gada 31. jūlijā tika publicēts Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv). |
| 2. | Sabiedrības līdzdalība projekta izstrādē | Sabiedrībai bija iespēja iepazīties ar noteikumu projektu un grozījumu projektu Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv) un rakstiski paust viedokli. |
| 3. | Sabiedrības līdzdalības rezultāti | Sabiedrības pārstāvju viedokļi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, Dabas aizsardzības pārvalde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saskaņā ar Likuma 15. panta pirmajā un otrajā daļā noteiktajiem publisko ūdeņu valdītājiem, nodalot pārvaldāmās teritorijas starp pašvaldību un Vides aizsardzības un reģionālās attīstības ministriju. Noteikumu projektā iestrādāta norma, ka publiskos ūdeņus iznomā to valdītājs. Līdz ar to tiek paplašinātas Dabas aizsardzības pārvaldes funkcijas un attiecīgi samazināta pašvaldību darbības joma publiskajos ūdeņos, kas atrodas īpaši aizsargājamās dabas teritorijās.  Jaunu institūciju izveide netiek paredzēta. |
| 3. | Cita informācija | Nav. |

Vides aizsardzības un

reģionālās attīstības ministrs J.Pūce

Vides aizsardzības un reģionālās attīstības ministrijas

valsts sekretārs R.Muciņš

Tapiņa, 67026519

[inga.tapina@varam.gov.lv](mailto:inga.tapina@varam.gov.lv)